Document ID: 32007R0783

ΚΑΝΟΝΙΣΜΌΣ (ΕΚ) αριθ. 783/2007 ΤΟΥ ΣΥΜΒΟΥΛΊΟΥ
της 25ης Ιουνίου 2007
για τη χορήγηση παρεκκλίσεων στη Βουλγαρία και στη Ρουμανία από ορισμένες διατάξεις του κανονισμού (ΕΚ) αριθ. 2371/2002, σχετικά με τα επίπεδα αναφοράς των αλιευτικών στόλων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας,
την πράξη προσχώρησης της Βουλγαρίας και της Ρουμανίας, και ιδίως το άρθρο 56,
Εκτιμώντας τα ακόλουθα:
(1)
Το άρθρο 12 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1) προβλέπει ότι καθορίζονται επίπεδα αναφοράς για τον στόλο κάθε κράτους μέλους βάσει του αθροίσματος των στόχων του πολυετούς προγράμματος προσανατολισμού 1997-2002, για κάθε τμήμα του στόλου.
(2)
Η Βουλγαρία και η Ρουμανία δεν έχουν στόχους κατά τα αναφερόμενα στο άρθρο 12 του κανονισμού (ΕΚ) αριθ. 2371/2002.
(3)
Τα επίπεδα αναφοράς θα μπορούσαν να καθορισθούν για τα εν λόγω κράτη μέλη μόνο σε σχέση με το επίπεδο των στόλων τους κατά τον χρόνο της προσχώρησης. Ωστόσο, εάν συνέβαινε αυτό, οι υποχρεώσεις που προβλέπονται στο άρθρο 11 παράγραφοι 2 και 4 του κανονισμού (ΕΚ) αριθ. 2371/2002, θα μπορούσαν να είναι περιττές, δεδομένου ότι θα επικαλύπτονταν από τις υποχρεώσεις που απορρέουν από το καθεστώς εισόδων/εξόδων που προβλέπεται στο άρθρο 13 του εν λόγω κανονισμού.
(4)
Ως εκ τούτου, δεν είναι σκόπιμο να καθορισθούν τα επίπεδα αναφοράς που προβλέπονται στο άρθρο 12 του κανονισμού (ΕΚ) αριθ. 2371/2002 για τη Βουλγαρία και τη Ρουμανία ούτε να εφαρμοσθεί το άρθρο 11 παράγραφοι 2 και 4 του εν λόγω κανονισμού στις χώρες αυτές, δεδομένου ότι δεν θα είχαν καμία επίπτωση στη διαχείριση του στόλου από τα εν λόγω κράτη μέλη.
(5)
Κατά συνέπεια, θα πρέπει να χορηγηθούν παρεκκλίσεις στη Βουλγαρία και στη Ρουμανία από τις εν λόγω διατάξεις του κανονισμού (ΕΚ) αριθ. 2371/2002,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση, το άρθρο 11 παράγραφοι 2 και 4 και το άρθρο 12 του κανονισμού (ΕΚ) αριθ. 2371/2002, δεν εφαρμόζονται στη Βουλγαρία και στη Ρουμανία.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 25 Ιουνίου 2007.

Labels: 18
15
6